Davart noss chalender

Prest ha lieu la midada da l'onn. Gist a chaschun da questa midada èsi interessant da far intgins patratgs davart noss chalender, davart sia derivanza e sia istorgia. 

Cun in sigl dals 4 d’october directamain als 15 d’october è vegnì introducì il 1582 il chalender gregorian ch’è anc oz valaivel. El è pia ussa 415 onns en funcziun. Papa Gregor XIII ha introducì quest nov chalender e remplazzà il chalender giulian ch’è stà valaivel da quai da 1628 onns. Il chalender giulian aveva Gaius Julius Cesar introducì l'onn 46 a. Cr.. Sco «model» aveva el prendì in vegl chalender egipzian dal retg Ptolemeus III. Euergetes che lez aveva introducì l'onn 238 a. Cr., senza grond success.

Il chalender giulian
Avant la refurma chalendara da Julius Cesar regiva sin quest champ in pau in dischurden a Roma! Il chalender era cumplitgà, in vair monster, e damai ch’el n'aveva betg reglas stablas, avevan ils sacerdots mintgatant dad agiuntar entirs mais per avair almain in pau urden. Quai gieva per part perfin uschè lunsch ch'ils funcziunaris pajavan ils sacerdots per che quels prolungheschian mintgatant in onn, uschia ch'eIs pudevan star pli ditg en uffizi! Il chalender era pia dal tuttafatg en in scumbigl, e Julius Cesar ha stuì prolungar el l'onn 46 a. Cr. per trais mais entirs. Davent da là è il chalender giulian cun in onn da 365 dis stà en vigur, mintga 4 onns cun 366. Plinavant èn vegnids stgaffids 12 mais a 30 u 31 dis (il favrer mo 28 u 29), e Cesar ha fixà l'entschatta da l' onn sin il schaner enstagl sin il mars sco usità da quest temp. Ussa pon ins sa dumandar tge che papa Gregor XIII. haja insumma midà anno 1582 cun introducir «ses» chalender. Igl è bain uschia che bIer è restà il medem. Cunquai ch'il chalender giulian na correspunda betg exactamain ad in onn solar, èn era las stagiuns sa stuschadas plaunet: en il 16avel tschientaner era il chalender 10 dis enavos a l'onn solar. Per quest motiv han ins lascha or ils 5 fin ils 14 d'october 1582. Plinavant è la regla cun l'onn basest vegnida midada levamain: sco enfin ussa è restà mintga quatter onns in onn basest, ils onns, seculars - tals onns cun duas nullas a la fin (1600, 1700, 1800 etc.) - èn dentant be lura vegnids fixads sco onns basests, sch'ins po parter eIs tras 400.

Midada principala en il chalender gregorian
La midada principala è dentant stada quella da la fixaziun da la festa da Pasca! lns è bain restà tar la veglia regla da l'emprima dumengia da primavaira suenter la glina plaina, las calculaziuns èn dentant vegnidas pli cumplitgadas.
Uschia correspundan las dumengias da Pasca calculadas tenor il chalender gregorian anc oz bunamain adina a las relaziuns facticas.

Derasaziun cun incaps
Malgrà ch'il chalender gregorian era exact, nun è sia derasaziun succedida ladinamain en ils pajais da I'Europa. L'october 1582 han be la Spagna, il Portugal e I'Italia introducì directamain il chalender nov. La Frantscha è sa decidida il december 1582 d'introducir il chalender gregorian, I'Ollanda e la Flandra han fatg quai il schaner 1583. Oravant tut ils pajais protestants han fatg frunt al chalender papal. En pajais, nua che protestants e catolics vivevan in sper l'auter ha quai dentant provocà in grond dischurden: ils ins sa drizzavan tenor il chalender giulian, tschels tenor il chalender gregorian. Las davosas dispitas en il Grischun pervia da l'introducziun dal chalender gregorian han gì lieu ils onns 1811/12, perquai che las vischnancas d' Aschera e Grüsch nun eran prontas d’introducir il chalender nov! En Svezia è il chalender gregorian cumplet vegnì introducì pir l'onn 1844! En Russia ha quest chalender chattà diever suenter la revoluziun da l'october 1917! Ozendi vala il chalender gregorian sin l'entir mund, sulettamain per festas religiusas vala qua e là in auter chalender. Cunquai ch'i nun è simpel d'introducir in chalender nov – sco quai ch'ins po ussa s'imaginar - vegn il chalender gregorian anc a restar ditg noss cumpogn. En quai senn: in bun onn nov!